Buick
Store norske leksikon,Teknologi og industri,Transport,Bil,Bilmerker
Buick er et amerikansk bilmerke, etablert i 1903 i Flint, Michigan. Buick dannet grunnstammen for General Motors, dannet i 1908.
Virksomhet Størsteparten av produksjonen foregår nå i Kina, hvor Buick har blitt produsert siden 1999. Fra 2011 er merket også blitt produsert i Canada. Merket er bare markedsført i USA, Canada og Kina. I 2021 solgte Buick over en million personbiler, med Kina som det største markedet med omkring 82 prosent av salget av merket. Egne modellserier for det kinesiske markedet blir produsert av Shanghai General Motors Co. Ltd., Shanghai. Historie Den skotske emigranten David D. Buick (1854–1929) laget rundt 1900 sin første bensinmotor og forsøkte i 1903 å sette i gang en bilfabrikk. I 1904 overtok William C. Durant ledelsen av Buick Motor Co. i Flint, Michigan. Produksjonen steg sterkt, og i 1908 ble Buick grunnstammen i det nystartede General Motors. Buick var lenge den mest solgte bilen i den høyere prisklassen i USA. Fra 1930-årene var motorene åttesylindrede med toppventiler, fra 1950-årene V8-motorer. Motorstørrelsen økte frem til 1970-årene, da V6-motoren ble introdusert på enkelte modeller og tendensen gikk mot mindre motorer. Kjente modellnavn har vært Riviera, Skylark og Le Sabre. Les mer i Store norske leksikon General Motors økonomi og næringsliv i USA